**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z ... 2013,

**ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov** **v znení zákona č. 391/2012 Z. z.**

Národná rada Slovenskej republiky sa uzniesla na tomto zákone:

**Čl. I**

Zákon č. 251/2012 Z. z. o energetike a o zmene a doplnení niektorých zákonov v znení zákona č. 391/2012 Z. z. sa mení a dopĺňa takto:

V § 3 písm. b) sedemnásty bod znie:

„17. zraniteľným odberateľom elektriny v domácnosti

17.1. odberateľ elektriny v domácnosti, ktorého životné funkcie sú závislé od odberu elektriny alebo ktorý je ťažko zdravotne postihnutý8) a elektrinu využíva na vykurovanie a túto skutočnosť oznámil a preukázal sám alebo prostredníctvom svojho dodávateľa elektriny prevádzkovateľovi distribučnej sústavy, do ktorej je jeho odberné miesto pripojené, spôsobom uvedeným v pravidlách trhu,

17.2. odberateľ elektriny v domácnosti, ktorý je v dôchodkovom veku8a) alebo občanom v hmotnej núdzi,8b) a z dôvodunamietnutia nesprávnosti vyúčtovania fakturovanej sumy za dodávku elektriny alebo namietnutia použitia nekalých obchodných praktík8c) súvisiacich s činnosťami týkajúcimi sa elektriny uvedenými v § 4 je účastníkom súdneho konania, reklamačného konania37) alebo mimosúdneho riešenia sporu38) a tieto skutočnosti oznámil a preukázal sám alebo prostredníctvom svojho dodávateľa elektriny prevádzkovateľovi distribučnej sústavy, do ktorej je jeho odberné miesto pripojené, spôsobom uvedeným v pravidlách trhu,“.

Poznámky pod čiarou k odkazom 8a až 8c znejú:

„8a) § 65 ods. 2 zákona č. 461/2003 Z. z. o sociálnom poistení v znení zákona č. 252/2012 Z. z.

8b) § 2 zákona č. 599/2003 Z. z. o pomoci v hmotnej núdzi a o zmene a doplnení niektorých zákonov.

8c) § 7zákona č. 250/2007 Z. z. v znení zákona č. 397/2008 Z. z.“.

V § 3 písm. c) sedemnásty bod znie:

„17. zraniteľným odberateľom plynu v domácnosti

17.1. odberateľ plynu v domácnosti, ktorý je ťažko zdravotne postihnutý8) a plyn využíva na kúrenie a ktorý túto skutočnosť oznámil a preukázal sám alebo prostredníctvom svojho dodávateľa plynu prevádzkovateľovi distribučnej siete, do ktorej je jeho odberné miesto pripojené, spôsobom uvedeným v pravidlách trhu,

17.2. odberateľ plynu v domácnosti, ktorý je v dôchodkovom veku8a) alebo občanom v hmotnej núdzi,8b) a z dôvodunamietnutia nesprávnosti vyúčtovania fakturovanej sumy za dodávku plynu alebo namietnutia použitia nekalých obchodných praktík8c) súvisiacich s činnosťami týkajúcimi sa plynu uvedenými v § 4 je účastníkom súdneho konania, reklamačného konania37) alebo mimosúdneho riešenia sporu38) a tieto skutočnosti oznámil a preukázal sám alebo prostredníctvom svojho dodávateľa plynu prevádzkovateľovi distribučnej siete, do ktorej je jeho odberné miesto pripojené, spôsobom uvedeným v pravidlách trhu.“.

V § 7 sa vypúšťa odsek 8.

Doterajší odsek 9 sa označuje ako odsek 8.

V § 15 ods. 16 sa za prvú vetu vkladá táto veta:

„Odberateľ elektriny v domácnosti alebo odberateľ plynu v domácnosti môže rovnako vypovedať aj zmluvu o dodávke elektriny, zmluvu o združenej dodávke elektriny, zmluvu o dodávke plynu a zmluvu o združenej dodávke plynu, uzatvorenú na určitý čas.“.

V § 17 ods. 1 písm. a) úvodnej vete sa za slovo „obsahovať“ vkladajú slová „presné, jasné, určité a zrozumiteľné informácie, a to“.

V § 17 ods. 1 písm. a) štvrtom bode sa za slovo „získavania“ vkladá slovo „aktuálnych“.

V § 17 ods. 1 písm. b) sa slová „30 dní“ nahrádzajú slovami „60 dní“.

V § 17 ods. 4 sa za slovami „najneskôr 15 dní pred plánovaným dňom účinnosti zmeny“ vypúšťajú bodkočiarka a slová „toto právo sa vzťahuje aj na zmluvy uzavreté na dobu určitú“.

V § 17 ods. 13 prvej vete sa slová „10 dní“ nahrádzajú slovami „15 dní“.

V § 17 ods. 13 v druhej vete sa za slová „odberateľ elektriny v domácnosti“ vkladajú slová „okrem zraniteľného odberateľa elektriny v domácnosti podľa § 3 písm. b) bodu 17.2“ a za slová „odberateľ plynu v domácnosti“ sa vkladajú slová „okrem zraniteľného odberateľa plynu v domácnosti podľa § 3 písm. c) bodu 17.2“.

V § 31 ods. 1 písm. e) bode 10 sa za slová „po predchádzajúcej výzve“ vkladajú čiarka a slová „ak nejde o zraniteľného odberateľa elektriny v domácnosti podľa § 3 písm. b) bodu 17.2,“.

V § 31 ods. 3 písm. o) sa slová „písomne informovať týchto odberateľov elektriny o každom plánovanom obmedzení alebo prerušení distribúcie elektriny do ich odberných miest, plánované prerušenie distribúcie elektriny vykonať až po tom, čo zraniteľný odberateľ elektriny potvrdil prijatie informácie o prerušení distribúcie elektriny, a umožniť komunikáciu týchto odberateľov elektriny priamo s prevádzkovateľom distribučnej sústavy na účel nahlasovania porúch; podrobnosti o postupe pri vedení evidencie zraniteľných odberateľov elektriny v domácnosti a komunikácii so zraniteľnými odberateľmi elektriny ustanovujú pravidlá trhu“ nahrádzajú slovami „písomne informovať zraniteľných odberateľov elektriny v domácnosti podľa § 3 písm. b) bodu 17.1 o každom plánovanom obmedzení alebo prerušení distribúcie elektriny do ich odberných miest, plánované prerušenie distribúcie elektriny vykonať až po tom, čo zraniteľný odberateľ elektriny v domácnosti podľa § 3 písm. b) bodu 17.1 potvrdil prijatie informácie o prerušení distribúcie elektriny, a umožniť komunikáciu týchto odberateľov elektriny priamo s prevádzkovateľom distribučnej sústavy na účel nahlasovania porúch; podrobnosti o postupe pri vedení evidencie zraniteľných odberateľov elektriny v domácnosti a komunikácii so zraniteľnými odberateľmi elektriny v domácnosti ustanovujú pravidlá trhu“.

V § 31 ods. 3 sa písmeno o) dopĺňa bodom 7, ktorý znie:

„7. údaj, či ide o zraniteľného odberateľa elektriny podľa § 3 písm. b) bodu 17.1 alebo bodu 17.2.“.

 V § 34 ods. 1 písm. f) sa na konci pripájajú bodkočiarka a tieto slová: „to neplatí, ak ide o podstatné porušenie zmluvy o združenej dodávke elektriny zraniteľným odberateľom elektriny v domácnosti podľa § 3 písm. b) bodu 17.2, ktoré súvisí s namietanými skutočnosťami uvedenými v § 3 písm. b) bode 17.2,“.“.

V § 34 sa za odsek 7 vkladá nový odsek 8, ktorý znie:

„(8) Dodávateľ elektriny je povinný oznámiť prevádzkovateľovi distribučnej sústavy údaje o zraniteľných odberateľoch elektriny v domácnosti vyplývajúce zo zmlúv o dodávke elektriny a zo skutočností oznámených a preukázaných odberateľmi elektriny, a to

1. identifikačné údaje,

2. adresu trvalého pobytu,

3. kontaktné telefónne číslo, faxové číslo, adresu elektronickej pošty, ak ich má,

4. dátum narodenia,

5. adresu odberného miesta,

6. číslo odberného miesta zraniteľného odberateľa elektriny,

7. údaj, či ide o zraniteľného odberateľa elektriny podľa § 3 písm. b) bodu 17.1 alebo bodu 17.2.“.

Doterajšie odseky 8 až 10 sa označujú ako odseky 9 až 11.

V § 64 ods. 2 písm. e) sa na konci pripájajú bodkočiarka a tieto slová: „to neplatí, ak ide o nedodržanie zmluvných podmienok za distribúciu plynu zraniteľným odberateľom plynu v domácnosti podľa § 3 písm. c) bodu 17.2, ktoré súvisí s namietanými skutočnosťami uvedenými v § 3 písm. c) bode 17.2,“.

V 64 ods. 7 písm. k) sa slová „písomne informovať týchto odberateľov plynu o každom plánovanom obmedzení alebo prerušení distribúcie plynu do ich odberných miest, ktoré sa má uskutočniť v období od 1. novembra do 31. marca, plánované prerušenie distribúcie plynu v období od 1. novembra do 31. marca vykonať až po tom, čo zraniteľný odberateľ plynu potvrdil prijatie informácie o prerušení distribúcie plynu a umožniť komunikáciu týchto odberateľov plynu priamo s prevádzkovateľom distribučnej siete na účel nahlasovania porúch; podrobnosti o postupe pri vedení evidencie zraniteľných odberateľov plynu v domácnosti ustanovujú pravidlá trhu“ nahrádzajú slovami „písomne informovať zraniteľných odberateľov plynu v domácnosti podľa § 3 písm. c) bodu 17.1 o každom plánovanom obmedzení alebo prerušení distribúcie plynu do ich odberných miest, ktoré sa má uskutočniť v období od 1. novembra do 31. marca, plánované prerušenie distribúcie plynu v období od 1. novembra do 31. marca vykonať až po tom, čo zraniteľný odberateľ plynu v domácnosti podľa § 3 písm. c) bodu 17.1 potvrdil prijatie informácie o prerušení distribúcie plynu a umožniť komunikáciu týchto odberateľov plynu priamo s prevádzkovateľom distribučnej siete na účel nahlasovania porúch; podrobnosti o postupe pri vedení evidencie zraniteľných odberateľov plynu v domácnosti ustanovujú pravidlá trhu“.

V § 64 ods. 7 sa písmeno k) dopĺňa bodom 7, ktorý znie:

„7. údaj, či ide o zraniteľného odberateľa plynu podľa § 3 písm. c) bodu 17.1 alebo bodu 17.2.“.

V § 69 ods. 1 písm. d) sa na konci pripájajú bodkočiarka a tieto slová: „to neplatí, ak ide o zraniteľného odberateľa plynu v domácnosti podľa § 3 písm. c) bodu 17.2, a uskutočnenie prerušenia alebo obmedzenia prepravy alebo distribúcie plynu by súviselo s namietanými skutočnosťami uvedenými v § 3 písm. c) bode 17.2,“.

 V § 69 ods. 2 písm. r) sa za slová „zo zmlúv o dodávke plynu“ vkladajú slová „a zo skutočností oznámených a preukázaných odberateľmi plynu“.

V § 69 ods. 2 sa písmeno r) dopĺňa siedmym bodom, ktorý znie:

„7. údaj, či ide o zraniteľného odberateľa plynu podľa § 3 písm. c) bodu 17.1 alebo bodu 17.2.“.

 V § 82 ods. 1 písm. g) sa na konci pripájajú bodkočiarka a tieto slová: „to neplatí, ak ide o nedodržanie zmluvne dohodnutých platobných podmienok zraniteľným odberateľom plynu v domácnosti podľa § 3 písm. c) bodu 17.2, ktoré súvisí s namietanými skutočnosťami uvedenými v § 3 písm. c) bode 17.2, “.

V § 90 písm. a) sa slová „§ 34 ods. 3 až 10“ nahrádzajú slovami „§ 34 ods. 3 až 11“.

V § 91 ods. 2 písm. e) sa slová „§ 34 ods. 3 až 10“ nahrádzajú slovami „„§ 34 ods. 3 až 11“.

Za § 96 sa vkladá § 96a, ktorý znie:

„**§ 96a**

**Prechodné ustanovenia účinné od 1. novembra 2013**

(1) Podľa § 15 ods. 16 v znení účinnom od 1. novembra 2013 môže odberateľ elektriny v domácnosti a odberateľ plynu v domácnosti vypovedať aj zmluvy o dodávke elektriny, zmluvy o združenej dodávke elektriny, zmluvy o dodávke plynu a zmluvy o združenej dodávke plynu, ktoré boli uzavreté pred 1. novembrom 2013 na dobu určitú a ktorých dohodnutá doba platnosti ešte neuplynula.

(2) Na počítanie lehôt na poskytnutie informácií a poučenia podľa § 17 ods. 1 písm. b), ktoré začali plynúť podľa doterajších predpisov, sa použijú doterajšie predpisy.

(3) Nový termín splatnosti záväzku, ktorý bol pre odberateľa elektriny v domácnosti alebo odberateľa plynu v domácnosti určený podľa § 17 ods. 13 pred 1. novembrom 2013, zostáva zachovaný.

(4) Konanie o vydanie povolenia na dodávku elektriny začaté podľa doterajších predpisov sa dokončí podľa doterajších predpisov; držiteľ takéhoto povolenia na dodávku elektriny je povinný splniť povinnosti podľa § 7 ods. 1 písm. e) alebo písm. g) alebo podľa § 7 ods. 2 písm. d) najneskôr do 30. apríla 2014.

(5) Osoby, ktoré vykonávajú len činnosť dodávky elektriny alebo dodávky plynu, a na ktoré sa povinnosti podľa § 7 ods. 1 písm. e) alebo písm. g) alebo podľa § 7 ods. 2 písm. d) do 31. októbra 2013 nevzťahovali, sú povinné tieto povinnosti splniť najneskôr do 30. apríla 2014.

(6) Úrad uvedie pravidlá trhu do súladu s týmto zákonom do 28. februára 2014.

(7) Prevádzkovateľ distribučnej sústavy alebo prevádzkovateľ distribučnej siete je povinný splniť povinnosť vedenia evidencie podľa § 31 ods. 3 písm. o) zraniteľných odberateľov elektriny v domácnosti podľa § 3 písm. b) bodu 17.2 alebo vedenia evidencie podľa § 64 ods. 7 sa písm. k) zraniteľných odberateľov plynu v domácnosti podľa § 3 písm. c) bodu 17.2 postupom ustanoveným v pravidlách trhu najneskôr do 31. marca 2014. Do splnenia povinnosti podľa prvej vety je prevádzkovateľ distribučnej sústavy alebo prevádzkovateľ distribučnej siete povinný viesť evidenciu zraniteľných odberateľov uvedených v prvej vete v rozsahu údajov podľa § 31 ods. 3 písm. o) a § 64 ods. 7 písm. k) a prevádzkovateľ distribučnej sústavy je povinný tieto údaje o  zraniteľných odberateľoch elektriny v domácnosti podľa § 3 písm. b) bodu 17.2 bezodkladne po ich získaní písomne oznámiť prevádzkovateľovi nadradenej distribučnej sústavy.

(8) Ak až do zosúladenia pravidiel trhu s týmto zákonom podľa odseku 6

a) zraniteľný odberateľ elektriny v domácnosti podľa § 3 písm. b) bodu 17.2 poskytne akúkoľvek informáciu súvisiacu s jeho postavením ako zraniteľného odberateľa elektriny v domácnosti dodávateľovi elektriny alebo prevádzkovateľovi distribučnej sústavy, tá osoba, ktorá takúto informáciu dostala, bezodkladne poskytne túto informáciu druhej osobe tak, aby dodávateľ elektriny, ako aj prevádzkovateľ distribučnej sústavy boli o tejto skutočnosti informovaní,

b) zraniteľný odberateľ plynu v domácnosti podľa § 3 písm. c) bodu 17.2 poskytne akúkoľvek informáciu súvisiacu s jeho postavením ako zraniteľného odberateľa plynu v domácnosti podľa § 3 písm. c) bodu 17.2 dodávateľovi plynu alebo prevádzkovateľovi distribučnej siete, tá osoba, ktorá takúto informáciu dostala, bezodkladne poskytne túto informáciu druhej osobe tak, aby dodávateľ plynu, ako aj prevádzkovateľ distribučnej siete boli o tejto skutočnosti informovaní.

(9) Zmluvy uzatvorené podľa doterajších predpisov zostávajú v platnosti. Ustanovenia týchto zmlúv, ktoré sú v rozpore s týmto zákonom, sú účastníci zmlúv povinní uviesť do súladu s týmto zákonom do 30. apríla 2014.

(10) Úrad uvedie do 30. apríla 2014 do súladu s týmto zákonom vzorové obchodné podmienky dodávky elektriny a vzorové obchodné podmienky dodávky plynu, ak je pri dodávke poskytovaná univerzálna služba. Dodávateľ elektriny a dodávateľ plynu, ktorí poskytujú univerzálnu službu, uvedú v návrhu zmeny obchodných podmienok poskytovania univerzálnej služby tieto obchodné podmienky do súladu s upravenými vzorovými obchodnými podmienkami podľa prvej vety a predložia ho na schválenie úradu do 31. augusta 2014.

(11) Za zraniteľného odberateľa elektriny v domácnosti alebo zraniteľného odberateľa plynu v domácnosti podľa tohto zákona sa považuje aj odberateľ, ktorý sa stal účastníkom súdneho konania, reklamačného konania37) alebo mimosúdneho riešenia sporu38) podľa § 3 písm. b) bodu 17.2 alebo § 3 písm. c) bodu 17.2 pred 1. novembrom 2013 a ktorý spĺňa podmienky uvedené v § 3 písm. b) bode 17.2 alebo § 3 písm. c) bode 17.2 podľa tohto zákona.“.

**Čl. II**

Tento zákon nadobúda účinnosť 1. novembra 2013.